CELEX: 32013R0398
Language: hu
Date: 2013-04-30 00:00:00
Title: A Bizottság 398/2013/EU végrehajtási rendelete ( 2013. április 30. ) az 1290/2005/EK tanácsi rendeletnek az EMGA és az EMVA keretében a kifizető ügynökségek számlavezetésére, a kiadásigazoló és a bevételi nyilatkozatokra, valamint a kiadások visszatérítési feltételeire vonatkozó részletes alkalmazási szabályairól szóló 883/2006/EK rendelet módosításáról

1.5.2013   
            
            
               HU
            
            
               Az Európai Unió Hivatalos Lapja
            
            
               L 120/9
            
         A BIZOTTSÁG 398/2013/EU VÉGREHAJTÁSI RENDELETE
   (2013. április 30.)
   az 1290/2005/EK tanácsi rendeletnek az EMGA és az EMVA keretében a kifizető ügynökségek számlavezetésére, a kiadásigazoló és a bevételi nyilatkozatokra, valamint a kiadások visszatérítési feltételeire vonatkozó részletes alkalmazási szabályairól szóló 883/2006/EK rendelet módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a közös agrárpolitika finanszírozásáról szóló, 2005. június 21-i 1290/2005/EK tanácsi rendeletre (1) és különösen annak 42. cikkére,
   mivel:
   
               (1)
            
            
               A 883/2006/EK bizottsági rendelet (2) az 1290/2005/EK rendeletben foglaltak alapján különös feltételeket és szabályokat határoz meg többek között a kifizető ügynökségek számlavezetésére, kiadásigazoló és bevételi nyilatkozataira, valamint a kiadások Bizottság általi visszatérítésére vonatkozóan.
            
         
               (2)
            
            
               Az 1290/2005/EK rendelet 26. cikkének (5) bekezdése úgy rendelkezik, hogy a Bizottságnak az időközi kifizetéseket az ugyanezen cikk (3) bekezdésében említett feltételeknek megfelelő kiadásigazoló nyilatkozat iktatásától számított 45 napon belül teljesítenie kell.
            
         
               (3)
            
            
               A 883/2006/EK rendelet 16. cikkének (4) bekezdésével összhangban a Bizottság az 1290/2005/EK rendelet 26. cikkének (5) bekezdésében előírt fizetési határidőt a következő időszakra vonatkozó kiadásigazoló nyilatkozat benyújtásáig megszakíthatja a fizetési kérelem tárgyát képező összeg egészére vagy egy részére vonatkozóan, ha az érintett tagállamot a Bizottság – különösen eltérések, értelmezési különbségek vagy inkoherencia rendezése céljából – kiegészítő tájékoztatásra kérte fel.
            
         
               (4)
            
            
               Annak biztosítása érdekében, hogy az uniós forrásokat az alkalmazandó szabályoknak megfelelően használják fel, az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről szóló, 2012. október 25-i 966/2012/EU, Euratom európai parlamenti és tanácsi rendelet (3) 59. cikkének (6) bekezdése arra kötelezi a Bizottságot, hogy az ágazatspecifikus szabályokkal összhangban szakítsa meg a kifizetési határidőket, vagy függessze fel a kifizetéseket.
            
         
               (5)
            
            
               Az 1290/2005/EK rendelet 9. cikkének (2) bekezdése alapján a Bizottságnak ellenőriznie kell, hogy a tagállamokban léteznek-e irányítási és ellenőrzési rendszerek, megfelelően működnek-e, illetve különösen a feltárt hiányosságok fényében csökkentenie kell vagy fel kell függesztenie az időközi kifizetések egészét vagy egy részét. Az említett rendelet 27. és 27a. cikkének megfelelően a Bizottság csökkentheti vagy felfüggesztheti az időközi kifizetéseket, ha az érintett tagállam a kérés ellenére nem tud további kielégítő információkkal szolgálni.
            
         
               (6)
            
            
               Az Unió pénzügyi érdekeinek védelmében az Európai Mezőgazdasági Garanciaalapból és az Európai Mezőgazdasági Vidékfejlesztési Alapból származó uniós források kapcsán helyénvaló tovább bővíteni a 883/2006/EK rendelet 16. cikkének (4) bekezdésében felsorolt azon esetek körét, amelyekben meg lehet szakítani az időközi kifizetések határidejét, e lehetőséget kiterjesztve azokra a helyzetekre is, amelyekben a Bizottságnak nyújtott információk a kifizetési kérelmekkel kapcsolatos szabálytalanságokra, illetve a tagállami irányítási és ellenőrzési rendszerek hiányosságaira engednek következtetni.
            
         
               (7)
            
            
               A 883/2006/EK rendeletet ezért ennek megfelelően módosítani kell.
            
         
               (8)
            
            
               A Mezőgazdasági Alapok Bizottsága az elnöke által kitűzött határidőn belül nem nyilvánított véleményt,
            
         ELFOGADTA EZT A RENDELETET:
   1. cikk
   A 883/2006/EK rendelet 16. cikke (4) bekezdésének helyébe a következő szöveg lép:
   
      „(4)   Amennyiben valamely referencia-időszak kiadásigazoló nyilatkozataira vonatkozóan, különösen az 1698/2005/EK rendelet és annak végrehajtási szabályai értelmében kért információk közlésének hiányából eredően eltérések, értelmezési különbségek vagy inkoherencia állapítható meg, és azok további ellenőrzést igényelnek, illetve ha bizonyítékok merülnek fel arra nézve, hogy a kiadásigazoló nyilatkozatokban szereplő kiadásokat súlyos pénzügyi következményekkel járó szabálytalanságok vagy a vidékfejlesztési irányítási és ellenőrzési rendszerek működésbeli hiányosságai érintik, a szóban forgó tagállam a Bizottság kérésére kiegészítő tájékoztatást köteles adni a probléma súlyosságának megfelelően megállapított határidőn belül. Ezeket a kiegészítő információkat a 15. cikk második bekezdésében említett, információcsere céljából kialakított biztonságos számítógépes rendszeren keresztül kell szolgáltatni.
      Az 1290/2005/EK rendelet 26. cikkének (5) bekezdésében előírt fizetési határidőt meg lehet szakítani a fizetési kérelem tárgyát képező összeg egészére vagy egy részére vonatkozóan, az információkérés megküldésének időpontjától a kért információk kézhezvételéig, de legkésőbb a következő időszakra vonatkozó kiadásigazoló nyilatkozat benyújtásáig.
      Amennyiben az érintett tagállam a meghatározott határidőn belül nem tesz eleget a Bizottság kérésének, vagy válasza elégtelennek minősül, illetőleg megállapítást nyer, hogy nem teljesítette a vonatkozó szabályokat vagy jogtalanul használta fel az uniós alapokat, a Bizottság az 1290/2005/EK rendelet 27. cikkének (3) bekezdése szerint felfüggesztheti vagy csökkentheti a kifizetéseket.”
   
   2. cikk
   Ez a rendelet az Európai Unió Hivatalos Lapjában való kihirdetését követő hetedik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2013. április 30-án.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 209., 2005.8.11., 1. o.
   
      (2)  HL L 171., 2006.6.23., 1. o.
   
      (3)  HL L 298., 2012.10.26., 1. o.